กองทุนที่ลงทุนในต่างประเทศ (Foreign Investment Fund)
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

ก่อนอื่น ผมขอร่วมเป็นกำลังใจให้กับการทำงานของทุกฝ่าย ขอบคุณทุกท่านที่ทำงานอย่างเต็มที่ เริ่มต้นกันใหม่นะครับ 
ตามที่ได้เคยกล่าวไปแล้วว่ากองทุนรวมนั้นมีหลายประเภท ในครั้งนี้เราจะมากล่าวถึงกองทุนรวมประเภทที่ลงทุนในต่างประเทศกัน
หลายท่านคงยังไม่คุ้นเคยกับการลงทุนในต่างประเทศ ความจริงแล้วในประเทศไทยเริ่มมีกองทุนที่เปิดโอกาสให้ผู้ลงทุนในประเทศไทยสามารถกระจายการลงทุนไปในหลายภูมิภาคทั่วโลกได้แล้ว โดยเริ่มกันมาตั้งแต่ราว 56 ปีที่ผ่านมา โดยมีบริษัทหลักทรัพย์จัดการกองทุนรวมเกือบทุกแห่งมีกองทุนที่ลงทุนในต่างประเทศมาเสนอขายแก่ผู้ลงทุนหลายต่อหลายกองทุนด้วยกัน 
ในอดีตเราจะเห็นได้ว่านักลงทุนที่มีทรัพย์สินจำนวนมากได้นำเงินออกไปลงทุนยังต่างประเทศ แต่ไม่ค่อยได้รับความนิยมมากนัก เพราะกฎระเบียบของทางภาครัฐยังไม่เอื้ออำนวย แต่ในปัจจุบันภาครัฐมีการส่งเสริมให้ผู้ลงทุนไทยสามารถนำเงินที่มีไปลงทุนยังต่างประเทศได้กว้างขวางมากขึ้น ซึ่งถือว่าเป็นเรื่องที่ดีเพราะผู้ลงทุนสามารถได้รับโอกาสในการได้รับผลตอบแทนที่สูงขึ้น และยังเป็นการกระจายความเสี่ยงได้มากขึ้นอีกด้วย 
การลงทุนในต่างประเทศนั้นผู้ลงทุนหากจะไปลงทุนเองนั้นเป็นเรื่องที่ค่อนข้างยาก เพราะเนื่องจากมีปัจจัยหลายประการที่ต้องพิจารณา เช่น ความรู้ความเข้าใจถึงปัจจัยแวดล้อมต่างๆ ของประเทศที่จะเข้าไปลงทุน กฎระเบียบและมาตรฐานการบัญชี และการเข้าถึงข้อมูลของบริษัทและสินทรัพย์ที่จะเข้าลงทุน ดังนั้นการลงทุนผ่านกองทุนรวมที่นำเงินของผู้ลงทุนไปลงทุนต่อในกองทุนที่ลงทุนอยู่ในต่างประเทศอยู่แล้วจึงเป็นเรื่องที่เหมาะสมที่สุด เพราะผู้ลงทุนสามารถตรวจสอบผลดำเนินงานย้อนหลัง บริษัทหรือสินทรัพย์ที่กองทุนหลักในต่างประเทศนำเงินไปลงทุนได้ ที่สำคัญขนาดของกองทุนเป็นเรื่องที่สำคัญมาก กองทุนที่มีขนาดใหญ่จะมีสภาพคล่องที่สูงสามารถซื้อขายได้อย่างสะดวก ต้นทุนค่าใช้จ่ายต่างๆ ที่เรียกเก็บจากผู้ลงทุนนั้นจะต่ำกว่าการไปลงทุนด้วยตนเอง 
สิ่งที่ผู้ลงทุนต้องทำหากต้องการลงทุนในกองทุนที่ลงทุนในต่างประเทศคือการคัดเลือกบริษัทหลักทรัพย์จัดการกองทุนรวมที่มีความเชี่ยวชาญในการลงทุนในต่างประเทศ ซึ่งโดยปกติบริษัทหลักทรัพย์จัดการกองทุนรวมในประเทศไทยจะเป็นผู้คัดเลือกกองทุนเด่นๆ ผลประกอบการดีในต่างประเทศเพื่อนำเงินของผู้ลงทุนในไทยเอาไว้อยู่แล้ว หลังจากนั้นก็ตรวจสอบผลการดำเนินงานย้อนหลัง และที่สำคัญคือกองทุนที่จะลงทุนนั้นเป็นกองทุนแบบไหน เป็นแบบมีการจัดการ (Managed Fund) หรือแบบเลียนแบบดัชนี (Index Fund) มีวิธีการคัดเลือกหุ้นของบริษัทต่างๆ อย่างไร เป็นแบบใช้ปัจจัยพื้นฐานหรือเป็นแบบอื่นๆ 
อีกประเด็นหนึ่งที่สำคัญมากคือการลงทุนในต่างประเทศนั้นควรเป็นการลงทุนระยะกลางถึงยาว (ประมาณ 35 ปีเป็นอย่างต่ำ) และควรเป็นกองทุนที่มีนโยบายลงทุนด้วยปัจจัยพื้นฐาน มีการคัดเลือกสินทรัพย์หรือหุ้นที่ลงทุนโดยการวิเคราะห์ถึงความสามารถในการแข่งขัน มีฐานะทางการเงินที่แข็งแกร่ง มีผู้จัดการกองทุนที่มีความเชี่ยวชาญจริงๆ
โดยปกติแล้วการลงทุนในกองทุนต่างประเทศที่มีนโยบายลงทุนในหุ้นนั้นมักจะไม่มีการป้องกันความเสี่ยงจากอัตราแลกเปลี่ยน ซึ่งโดยความเป็นจริงแล้วผลกระทบจากอัตราแลกเปลี่ยนนั้นไม่ได้มีผลกระทบอย่างมีนัยสำคัญดังนั้นจึงไม่มีความจำเป็นที่จะต้องกังวลต่อเรื่องดังกล่าวนี้
ในความเป็นจริงแล้วการลงทุนทุกประเภทผู้ลงทุนควรได้รับการแนะนำการลงทุนเพื่อให้เกิดความเหมาะสมกับวัตถุประสงค์ ความเสี่ยง และมีผู้คอยให้คำแนะนำการลงทุนตามสถานการณ์และความเหมาะสมของแต่ละท่าน
หากมีข้อสงสัยเรื่องการวางแผนการออมและการลงทุน สามารถส่งคำถามมาได้ที่ [email protected]